NaiveNeuron/SloPal huggingface dataset:
Danko, Andrej, predseda NR SR (2019-12-05):
Vážené panie poslankyne, vážení páni poslanci, ďakujem za tieto úprimné slová, naozaj všetkým, dobré. A ďakujem za účasť a vyhlasujem 56. schôdzu za skončenú. Všetko dobré ešte raz. (Rokovanie 56. schôdze NR SR sa skončilo o 19.25 hodine.)
Šimečka, Michal, podpredseda NR SR (2023-11-22):
Ďakujem veľmi pekne a ďalší vystúpi pán poslanec Matovič.
M. Hort, podpredseda NR SR: (2008-04-03):
Povedali ste aj, že sa bojím imunity, alebo, myslím, že ste to mysleli ako zrušenia imunity. Pán predseda, ja som vždy hlasoval za zrušenie imunity, tej, ktorú považujem za zbytočnú a svoj názor som vyjadril hlasovaním aj v minulosti. Trošku ma mrzí, keď ste potom skĺzli do tej rétorickej, z vašej strany už známej mítingovej, konfrontácie, pretože ste spomenuli nejakú nami deformovanú slobodu. Tie reformy, ktoré sme urobili a z ktorých žijete, aspoň v niektorých situáciách keby niekto z vás povedal, že sa tu urobilo aj niečo dobré za tých osem rokov, ale to je niečo, čoho sa asi nedožijeme. A je mi to niekedy aj tak trošku ľúto, pretože ten konfrontačný tón tu týmto spôsobom nezaviedla opozícia. Nedozvedel som sa nič iné, iba to, čo bolo v dôvodovej správe a trošku ma to mrzí, pretože som čakal, že niečo k tomu ešte pridáte. To, čo bolo v dôvodovej správe, sme si prečítali. A keď som sa  vyjadril vo svojom príhovore o obave o stav demokracie a o jej vývoj, tak ste na mňa kričali. Pán predseda, nekričte na mňa, keď hovorím to, čo si myslím, poprosím vás do budúcnosti. Ďakujem  pekne.
Laššáková, Jana, podpredsedníčka NR SR (2015-03-18):
Na vystúpenie pána poslanca nie sú faktické poznámky. (Reakcia z pléna.) Nech sa páči, pán poslanec Mičovský. Skúste ešte raz. Dobre. Nech sa páči, pán poslanec.
Kotleba, Marian, poslanec NR SR (2021-06-24):
Pani poslankyňa Cigániková, vy ste ma asi dosť dobre nepočúvali, lebo ja som hovoril práve naopak o tom, že keby možnosť legálneho potratu nebola, legálneho potratu na želanie, tak by žiadny, ani ten najmenej zodpovedný, alebo úplne nezodpovedný muž nemohol svoju tehotnú partnerku do takého legálneho potratu nútiť. Takže to sme sa asi nepochopili. A viackrát vo vašom prejave zaznelo, že hľadajme tie správne hranice, hľadajme ten správny okamih, hľadajme ten priestor, v ktorom by sme, o ktorom by sme sa mohli rozprávať. No tak ja vás chcem, nejako vám pripomenúť, že my sme už v minulosti podávali návrh, ktorý išiel inou cestou ako tento, ktorý je tu dnes na stole, a síce návrh, ktorý by zani... alebo ktorý by ponechal súčasný stav, len by, len by tú hranicu z 12. týždňov na vykonanie potratu posunul na 8, čo je podľa moderných aj tých vašich vedeckých, vedeckých výskumov naozaj taká hranica lekársky akceptovateľná. Takže ak súhlasíte, poďme touto cestou, poďme to posunúť z 12 týždňov na 8 a ja si myslím, že traumatizácia spoločnosti bude vyriešená tým pádom. A ešte vám chcem povedať, pani poslankyňa, že bolo na vás vidno, že ste dali do toho obrovskú energiu aj mali ste to pripravené, aj proste skutočne ako z pohľadu tej druhej strany to bolo podľa mňa tak kvalitné, že za, že a teraz ako nie v zlom, ale musím to prirovnať, že za váš výstup na ochranu zabíjania detí by sa nehanbil ani diabol advokát.
Poliačik, Martin, poslanec NR SR (2013-12-03):
Ďakujem veľmi pekne, pani predsedajúca. Vážený pán minister, pán spravodajca, kolegyne, kolegovia, hostia. Vystúpil som v prvom čítaní k tomuto zákonu a sľúbil som, že to, čo som povedal, prinesiem vo forme pozmeňovacieho návrhu. Takže ho predkladám v druhom čítaní. Ide v ňom presne o to, čo som hovoril takto pred rokom, hovorím to aj tento rok. A síce, že zrejme už sme sa zhodli, že súčasná podoba zákona jednoducho nefunguje. Ani to, čo v ňom bolo napísané predtým, ani to, čo v ňom je napísané dnes, nedokáže získať širokú cezspoločenskú zhodu a tým pádom je namieste celkovo platy poslancov upraviť. A aby sme nemuseli každý rok robiť také divadielko, ako robíme práve teraz, to znamená, najprv nechať verejnosť zareagovať, ježišmária, poslancom sa idú dvihnúť platy a potom my prídeme ako hrdinovia a zase si ich zmrazíme a toto spravíme každý december, tak navrhujem veľmi jednoduchú zmenu, a to jest, že plat poslanca Národnej rady ostane na tej sume, ktorú dostáva dnes. A bude tá suma napevno napísaná v zákone a od roku 2015 sa bude táto suma pravidelne valorizovať len o infláciu. Takže pozmeňujúci návrh poslanca Národnej rady Slovenskej republiky Martina Poliačika k vládnemu návrhu, návrhu na vydanie zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony, tlač 781. (Ruch v sále. Prerušenie vystúpenia predsedajúcou.)
Hrnčiar, Andrej, podpredseda NR SR (2017-10-18):
Otváram všeobecnú rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto do rozpravy ústne. Končím možnosť nahlásiť sa do rozpravy. Nech sa páči, pán poslanec Suchánek.
Mizík, Stanislav, poslanec NR SR (2016-11-29):
Ďakujem za slovo. Pán Dostál, chcem vám niečo pripomenúť. Vďaka našim kresťanským tradíciám tu žijete normálny život a môžte svojím spôsobom otravovať ovzdušie v tejto republike. Poslanecký sľub ste skladal na polmesiac, či na ústavu s naším svätým dvojkrížom, ktorý je presvätý pre každého normálneho Slováka? Ďakujem za slovo.
Žiga, Peter, podpredseda NR SR (2024-02-08):
Dobré ráno, kolegyne, kolegovia, otváram šiesty rokovací deň 9. schôdze Národnej rady Slovenskej republiky. Na dnešnom rokovacom dni o ospravedlnenie neúčasti požiadal poslanec Krátky a z dôvodu práceneschopnosti pán poslanec Mikloško, Sokol a pani poslankyňa Vaľová. Budeme pokračovať v prerušenej rozprave v druhom čítaní o vládnom návrhu zákona, ktorým sa mení... (Reakcie z pléna.) 	A, pani poslankyňa Vaľová je tu, napísaná ste, že ste ospravedlnená, ale vítame vás, samozrejme, u nás v sále. Budeme pokračovať v prerušenej rozprave v druhom čítaní o vládnom návrhu zákona, ktorým sa mení a dopĺňa Trestný zákon, tlač 106. Máme prítomného predkladateľa pána ministra Suska, máme pána spravodajcu. Včera neukončil svoje vystúpenie pán minister spravodlivosti Boris Susko, ktorý povedal, že už nemá záujem vystupovať v rozprave. Požiadal podľa § 27 pán spravodajca o možnosť vystúpenia, nech sa páči, máte slovo. (Pokračovanie rokovania o vládnom návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a ktorým sa menia a dopĺňajú niektoré zákony , tlač 106.)
Hrušovský, Pavol, podpredseda NR SR (2011-09-14):
Hlasujeme o návrhu tak, ako ho predložil Národnej rade na rozhodnutie pán spoločný spravodajca. Gestorský výbor odporúča tieto pozmeňovacie návrhy schváliť. (Hlasovanie.) 137 prítomných, 77 za, 59 sa zdržalo, 1 nehlasoval. Schválili sme návrh. Prosím ďalšie návrhy.
J. Podmanický, poslanec: (2006-10-24):
Aj preto dávam pozmeňujúci návrh, ktorým dochádza k zmene účinnosti z 1. decembra na 15. novembra. Dovoľte, aby som ho prečítal. K čl. I 16. bod v nadpise § 23a sa slová „1. novembra“ nahrádzajú slovami „15. novembra“ a k čl. II sa slová „1. novembra“ nahrádzajú slovami „15. novembra“. Ďakujem, pán predseda.
M. Dzurinda, poslanec: (2007-10-26):
Ale zase to horšie vo mne mi žiada povedať, keď sa ma opýtala, že čo sme my urobili pre národné povedomie, tak povedzme dotiahli sme Slovensko do Európskej únie, aby naša mládež mohla byť sebavedomejšia. Ale rovnako by som sa pani Damborskej mohol opýtať, že čo robila SNS, keď bola ona vo vláde. Vidíte, taký pingpong by sme mohli hrať dosť dlho. Vy ste boli skôr vo vláde, ako som bol ja, a nič ste pre Andreja Hlinku neurobili. O to racionálnejší a rozumnejší bol tón a obsah toho, čo povedal kolega Mikloško, a neskrývam, že k tomu, čo povedal, mám celkom blízko, aj keď nie som si celkom istý, že tá paralela tu je medzi obeťami a povedzme konkrétnym politikom, ale v zásade si myslím, že istá veľkorysosť, istý nadhľad, istý odstup by nám mohli pomôcť, aby sme sa v konečnom dôsledku vedeli pri takýchto témach rozhodovať správne. Ďakujem pekne za faktické poznámky.
Glváč, Martin, podpredseda NR SR (2019-06-20):
Ďakujem. Otváram rozpravu. Do rozpravy som nedostal žiadnu písomnú prihlášku. Pýtam sa, či sa chce prihlásiť niekto ústne. Nie je tomu tak. Končím možnosť prihlásiť sa a vyhlasujem rozpravu za skončenú. Záverečné slovo, pán minister, nebude, lebo rozprava nebola. Pán spravodajca, poprosím vás jedine o termín hlasovania. Nech sa páči.
Blanár, Juraj, podpredseda NR SR (2021-05-03):
Na vyše vystúpenie pán predseda, štyri faktické poznámky. Ako prvý, pán poslanec Gyimesi.
Hrnčiar, Andrej, podpredseda NR SR (2019-06-27):
Pani podpredsedníčka Nicholsonová.
Hrušovský, Pavol, podpredseda NR SR (2010-10-20):
Ďakujem pekne. Skôr ako otvorím rozpravu, preruším rokovanie o tomto bode programu preto, lebo čas určený na dnešný rokovací deň práve vypršal. Ale ešte predtým chcem informovať, že do rozpravy sú prihlásení dvaja páni poslanci písomne, pán poslanec Čaplovič, predseda výboru, a pán poslanec Kolesík, ktorí vystúpia po tom, ako prerokujeme zajtra schválené body programu, a to všetky tie, kde je aktívne zainteresovaný pán minister Figeľ. Teda ráno o 9.00 hodine začneme diskutovať o bodoch pána ministra dopravy. Uvidíme, kedy tieto body programu budú prerokované, po ich prerokovaní by sme prerokovali prerušený bod programu, ktorým je návrh skupiny poslancov. Panie poslankyne, páni poslanci, toľko informácia o zajtrajšom priebehu rokovania. Ďakujem pánovi poslancovi Beblavému aj pánovi poslancovi Vargovčákovi. Prerušujem rokovanie, prajem vám všetkým príjemný večer, príjemnú dobrú noc a dovidenia zajtra. (Prerušenie rokovania o 19.01 hodine.)
J. Ďuračka, poslanec: (2007-11-30):
Ďalej, keď si zoberiem nájomné zmluvy. Nájomná zmluva, je to právny akt dvoch právnych subjektov, čiže je na tom, ako sa dohodne ten vlastník pod istým nájomcom, je to na ňom, či spraví zmluvu na rok, na päť rokov, na desať, samozrejme, dá sa tam, Jozef, nekývaj, dajú sa tam ceny dohodnúť atď. Ďalej si zoberiem po tretie historický vývoj Slovenska. Keď si zoberieme, ja viem, že Európska únia poukazuje na to, že je tu okolo tých 1 800 fariem nad 500 ha. Keď si zoberieme počet dedín na Slovensku, tak zhruba v tom  komunistickom vývoji bolo na každej dedine poľnohospodárske družstvo alebo bol štátny majetok. Keď prišlo, a bola to kolektivizácia, ktorá od toho roku 1948 až päťdesiatych rokov sa najviac uskutočnila. Veľa tých vlastníkov nemá záujem o to, aby sa mu tá pôda vrátila, aby na nej obhospodaroval. Je vlastník, ale nemá záujem na nej pracovať, preto ju dal radšej do nájmu. Čiže tých obhospodarovateľov tejto pôdy je minimum na veľkých hektároch. Čiže potom aj tie peniaze v niektorých fázach na ten hektár, keď sa dávajú neúčelovo, sú dávané fakticky tým silným skupinám. Niekde je to poľnohospodárske družstvo alebo spolok vlastníkov pôdy a podobne, niekde sú to priamo nájomcovia, čiže je to na štáte v bývalých štátnych majetkoch alebo na štátnej pôde. Čiže je to dané fakticky tým vývojom, ako to poľnohospodárstvo u nás pokračovalo. Po ďalšie. Ja viem, že tie dotácie treba, pretože na druhej strane je to zamestnanosť, ktorá sa rieši v tých dedinách, pretože poznám veľa dedín, kde nie je nič iné iba... (Prerušenie vystúpenia časomierou.)
B. Bugár, podpredseda NR SR: (2004-03-10):
(Hlasovanie.) Prítomných 134 poslancov, za 122, hlasovania sa zdržali 12. Konštatujem, že tento vládny návrh zákona sme schválili . Pristúpime k ďalšiemu vládnemu návrhu zákona, o ktorom budeme hlasovať, a to je vládny návrh zákona, ktorým sa mení a dopĺňa zákon  č. 480/2002 Z. z. o azyle a o zmene a doplnení niektorých zákonov a o doplnení zákona č. 29/1984 Zb. o sústave základných a stredných škôl (školský zákon) v znení neskorších predpisov (tlač 498). Pán poslanec Buček, nech sa páči, môžete uvádzať jednotlivé hlasovania.
Ďuriš Nicholsonová, Lucia, podpredsedníčka NR SR (2018-10-19):
Pani spravodajkyňa? (Reakcia spravodajkyne.) Prerušujem rokovanie to tomto bode programu. Teraz pristúpime k prvému čítaniu o návrhu skupiny poslancov na vydanie zákona, ktorým sa mení a dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov. Návrh zákona je pod tlačou 1180 a návrh na jeho pridelenie na prerokovanie výborom je v rozhodnutí pod číslom 1233. Dávam slovo predkladateľke pani poslankyni Milanovej, aby ho uviedla, nech sa páči. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov v znení neskorších predpisov , tlač 1180.)
Bugár, Béla, podpredseda NR SR (2019-06-19):
Nech sa páči, pán poslanec Rajtár, môžte reagovať.
Bugár, Béla, podpredseda NR SR (2018-10-23):
Prezentujme sa a hlasujme. (Hlasovanie.) Prítomných 146, za 87, zdržalo sa 59 poslancov. Návrh bol schválený.
Košútová, Magda, poslankyňa NR SR (2015-02-03):
Ďakujem pekne za slovo, pán predsedajúci. Vážené kolegyne, kolegovia, Národná rada Slovenskej republiky uznesením č. 1458 zo 4. decembra 2014 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov a ktorým sa mení zákon č. 181/1997 Z. z. o vojenských obvodoch a zákon, ktorým sa mení a dopĺňa zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov (tlač 1284), týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo a životné prostredie a Výboru Národnej rady Slovenskej republiky pre obranu a bezpečnosť. Za gestorský výbor určila Výbor Národnej rady Slovenskej republiky pre pôdohospodárstvo a životné prostredie. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Výbory Národnej rady Slovenskej republiky, ktorým bol vládny návrh zákona pridelený, zaujali k nemu nasledovné stanoviská: Ústavnoprávny výbor Národnej rady Slovenskej republiky uznesením č. 543 z 13. januára 2015 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkou. Výbor Národnej rady Slovenskej republiky pre pôdohospodárstvo a životné prostredie svojím uznesením č. 320 z 20. januára 2015 s vládnym návrhom zákona súhlasil a odporučil ho Národnej rade schváliť s pripomienkami. Výbor Národnej rady Slovenskej republiky pre obranu a bezpečnosť uznesením č. 175 z 20. januára 2015 s vládnym návrhom zákona súhlasil a odporučil ho Národnej rade schváliť s pripomienkou. Gestorský výbor odporúča hlasovať o bodoch spoločnej správy nasledovne: body 1 až 4 – hlasovať spoločne s návrhom gestorského výboru schváliť. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov odporúča Národnej rade Slovenskej republiky vládny návrh zákona schváliť s pripomienkami. Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon 180/1995 a ďalšie zákony, bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 327 z 27. januára 2015. V citovanom uznesení výboru poveril ma výbor ako spoločného spravodajcu predložiť Národnej rade Slovenskej republiky spoločnú správu v zmysle rokovacieho poriadku. Pán predsedajúci, skončila som, otvorte, prosím, rozpravu.
Vavrek, Štefan, poslanec NR SR (2018-12-06):
Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru, výboru pre financie a rozpočet, výboru pre hospodárske záležitosti a výboru pre verejnú správu a regionálny rozvoj. Ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 25. januára 2019 a v gestorskom výbore do 28. januára 2019.
Hrnčiar, Andrej, podpredseda NR SR (2016-10-20):
S reakciami na faktické poznámky pán poslanec Schlosár.
A. Belousovová, podpredsedníčka NR SR: (2007-03-21):
Ďalej s faktickou poznámkou vystúpi pán poslanec Halecký.
Krajniak, Milan, minister práce, sociálnych vecí a rodiny SR (2020-04-22):
Vážený pán predseda, vážený pán podpredseda, vážené dámy a páni, najdôležitejšími časťami tohto zákona sú tri veci: Odpustenie odvodov pre subjekty, ktoré boli z rozhodnutia Úradu verejného zdravotníctva zavreté a boli zavreté aspoň 15 dní v apríli, tak týmto subjektom budú odlož... budú odpustené odvody za zamestnávateľa. Druhou zložkou tohto zákona je, že pokiaľ bol niekto dlžníkom Sociálnej poisťovne a požiadal o splátkový kalendár a má ho platne uzavretý, nebude to prekážkou na to, aby mohol žiadať o podporu na udržanie pracovných miest. Treťou dôležitou zložkou tohto zákona je, že ak niekto nevládal z dôvodu mimoriadnej situácie a rozhodnutia hlavného hygienika o uzavretí prevádzok zaplatiť už februárové odvody splatné v marci, opäť to nebude považované za prekážku, aby mohol žiadať o pomoc na podporu a udržanie pracovných miest. Ďakujem pekne.
Figeľ, Ján, podpredseda NR SR (2015-10-06):
On je kompetentnejší? (Krátke čakanie na spravodajcu.) Pán Bagačka, takže ešteže predseda má narodeniny. Máte dobré číslo? Nech sa páči.
Hort, Milan, podpredseda NR SR (2011-05-27):
Posledný s faktickou poznámkou prihlásený na vystúpenie pána poslanca Podmanického je pán poslanec Peter Kažimír. Nech sa páči.
Zmajkovičová, Renáta, podpredsedníčka NR SR (2014-10-28):
Vážené panie poslankyne, vážení páni poslanci, otváram deviaty rokovací deň 39. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci Otto Brixi, Mikuláš Dzurinda, Viera Kučerová, Juraj Miškov, Richard Raši. Pokračujeme v prerušenej rozprave o Správe o činnosti prokuratúry Slovenskej republiky za rok 2013 (tlač 1169). Prosím prvého námestníka generálneho prokurátora Reného Vaneka, aby zaujal miesto určené pre navrhovateľov, a spoločnú spravodajkyňu z ústavnoprávneho výboru poslankyňu Annu Vittekovú, aby zaujala miesto určené pre spravodajcov. Ďalším písomne prihláseným rečníkom do rozpravy je poslanec Alojz Hlina, ktorému odovzdávam slovo, a pripraví sa pán poslanec Daniel Lipšic. Nech sa páči.
Laurenčík, Milan, podpredseda NR SR (2021-05-27):
Reagovať na faktické poznámky bude pán poslanec Marian Kotleba. Nech sa páči.
P. Hrušovský, predseda NR SR: (2002-11-05):
Prosím pánov poslancov, aby už nediskutovali v hlúčikoch. Pán poslanec za KDH a KSS, už prerušte politické rokovania, zaujmite miesto. (Ruch v rokovacej sále.) Páni poslanci, panie poslankyne, prosím, zaujmite svoje miesta, páni poslanci. Otváram rokovanie tretej schôdze Národnej rady Slovenskej republiky. Rokovania sa zúčastňujú predseda a členovia vlády Slovenskej republiky. Dovoľte mi, aby som privítal členov diplomatického zboru akreditovaných v Slovenskej republike ako aj ďalších hostí, ktorí sa dnešného rokovania Národnej rady Slovenskej republiky zúčastňujú. Panie poslankyne, páni poslanci, prosím, prezentujte sa, zistíme počet poslancov prítomných v Národnej rade Slovenskej republiky, či je Národná rada uznášaniaschopná. (Prezentácia.) 122 prítomných. Národná rada je schopná uznášať sa. Podľa § 23 ods. 3 zákona o rokovacom poriadku o ospravedlnenie neúčasti na dnešnej schôdzi Národnej rady požiadal pán poslanec Fajnor. Chcem vám oznámiť, že overovateľmi na 3. schôdzi budú poslanci Zoltán Horváth a Maroš Kondrót, ich náhradníkmi poslanci Jozef Heriban a Jozef Hrdlička. Podľa zákona o rokovacom poriadku program 3. schôdze navrhujem tak, ako vám bol rozdaný pred začiatkom rokovania 3. schôdze Národnej rady. Pristúpime k schvaľovaniu programu 3. schôdze Národnej rady. Chcem pripomenúť, že čas, ktorý môže poslanec využiť na navrhnutie alebo zmenu programu, môže trvať najviac jednu minútu. Pýtam sa, či má niekto z prítomných pánov poslancov návrhy na zmenu alebo doplnenie programu. Pán poslanec Jarjabek. Nech sa páči, pán poslanec Jarjabek.
Gál, Gábor, poslanec NR SR (2011-03-22):
Ďakujem za slovo, pán predsedajúci. Vážený pán poslanec Maďarič, pani ministerka má mandát, pani ministerka teraz potrebuje podporu na posun tohto vládneho návrhu zákona do druhého čítania, ktorý aj bude mať. Pani ministerka tiež nemá patent na rozum, nikdy to nepovedala. Čaká od nás vylepšenie tohto zákona, tomu sa nebráni, my sme k tomu podali ruku a budeme sa snažiť tie pochybnosti, ktoré máme k tomuto návrhu zákona, odstrániť, vylepšiť. A čo sa týka toho, že či keď sa vráti SMER, alebo nie, viete, to som myslel fakt žartom. Dúfam, že sa to nestane, ale skôr som mal na mysli to, aby sme vytvorili takú novelu alebo taký systém fungovania prokuratúry, ktorá sa nemusí stále a stále meniť zmenou vlády.
Sulík, Richard, predseda NR SR (2010-12-09):
Ďakujem. Na faktické poznámky reaguje pán Somogyi.
J. Burian, poslanec: (2007-03-22):
Musím povedať, že na squeezeout pracovalo veľa odborníkov z oblasti ekonomiky, z oblasti legislatívy tak, aby ten squeezeout bol nastavený tak, aby jednoducho to vytesnenie drobných akcionárov nepocítil nikto z tých ľudí, ktorí by v prípade predaja alebo predaja svojho podielu to pocítili v cene akcie. Myslím, že všetky prepočty cenných akcií, všetky systémy, ktoré tam boli zavedené, sú veľmi sofistikovane postavené. Ja nemám pocit, ani vôbec nepociťujem nejakú potencionálnu ujmu pre tých budúcich akcionárov, ktorí práve v zmysle squeezeout by boli vyplatení tou spoločnosťou, ktorej sa to týka. Takže ja osobne si myslím, že práve naopak, squeezeout dáva veľmi tvrdé podmienky pre tých, ktorých by sa týkalo toto vytesňovanie. Ďakujem.
Szalay, Tomáš, poslanec NR SR (2024-01-17):
Ďakujem, pán predsedajúci a ďakujem pani poslankyni Jaurovej, ktorá vyjadrila také pocity, aké mám aj ja z tejto debaty, že toto nie je úplne dôstojná debata. Mne to tu chýba, ten nejaký étos toho parlamentu. No už som to asi včera spomínal v nejakej faktickej, že predstierame demokraciu, lebo áno, hlasujeme, čiže väčšina rozhoduje, ale ako hovorí tatíček Masaryk: „Demokracie, toť diskuse.“ A mne tu chýba teda tá, tá skutočná diskusia, v tom teda plne súhlasím s pani poslankyňou. No a na tému biely kôň, no myslím si, že je to teda pán Susko. Mám taký príbeh. Kamarát mi robil na ministerstve zdravotníctva, myslím, že pán Raši bol vtedy ministrom, a... a sťažoval sa mi, že teda musí robiť nejaké veci, s ktorými sa úplne nestotožňoval, tak som to komunikoval u nás Peťovi Pažitnému, a ten sa na mňa tak prekvapene pozrel: „A prečo tam potom robí? Drží mu niekto pištoľ pri hlave? Veď môže kedykoľvek odísť, ak ho nútia robiť veci, ktoré sa mu nepáčia.“ No a pani poslankyňa Jaurová hovorí, že ten zákon je zlý a že jej je trošku ľúto pána ministra, ľúto. No tak nie, nikto mu pištoľ pri hlave nedržal, hej, takže ľúto ho naozaj nemá komu prečo byť. Išiel do toho dobrovoľne, vedel, do čoho ide, a plne si tento shitstorm zaslúži. V minulom parlamente zo svojich asi štyristo vystúpení asi 50-krát pripomienkoval skrátené legislatívne konanie. No tak, bohužiaľ, si to teraz musí takisto vyžrať. Ďakujem.
Pfundtner, Edita, poslankyňa NR SR (2011-04-05):
S odporúčaním gestorského výboru schváliť.
P. Paška, predseda NR SR: (2008-04-09):
(Hlasovanie.) 140 prítomných, 63 za, 2 proti, 73 sa zdržalo, 2 nehlasovali. Návrh sme nepostúpili do druhého čítania. Poprosím teraz pána poslanca Kuboviča, aby uviedol hlasovanie o návrhu uznesenia k návrhu na vyslovenie súhlasu Národnej rady Slovenskej republiky s Dohodou o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou republikou na strane druhej . Je to tlač 550. Pán poslanec.
Huba, Mikuláš, poslanec NR SR (2014-06-27):
Vážená pani predsedajúca, vážený pán predkladateľ, pani spravodajkyňa, dámy a páni, ja budem celkom stručný. Už sme na túto tému hovorili za uplynulý rok pomerne veľa, nechcem sa opakovať, ale nadviažem na to, čo tu bolo opakovane aj v dôvodovej správe, aj v rozprave k návrhu novely zákona o ochrane prírody a krajiny povedané včera. Možno si spomeniete, pokiaľ ste tu boli, viackrát sa tu opakoval fakt, že Štátna ochrana prírody Slovenskej republiky je dlhodobo výrazne finančne i kapacitne poddimenzovaná. Čo v situácii, kedy sa v našej prírode, a to dokonca aj v tých jej častiach, ktoré sú formálne vyhlásené za chránené, stretávame čím ďalej, tým viac s prejavmi, povedal by som, anarchie a nedodržiavania právneho stavu. Mnohé z tých prejavov tu už zrekapituloval kolega Fecko, opäť to nechcem opakovať. Tak v tejto situácii je tento stav Štátnej ochrany prírody SR alarmujúci, samozrejme, budeme aj pri návrhu štátneho rozpočtu na nasledujúci rok žiadať zmenu tohto stavu, ale zase nerobíme si ilúzie, že sa tak v dostatočnom rozsahu a v dostatočne krátkom čase aj skutočne stane. No a práve aj vo svetle tejto skutočnosti sme presvedčení, že zvýšiť autoritu stráže prírody vrátane jej dobrovoľnej zložky a využiť tento potenciál dobrovoľníctva, úprimného záujmu ľudí monitorovať dianie v našej prírode a postihovať negatívne skutky voči chránenej prírode, potom využiť tento potenciál a tak pomôcť aj Štátnej ochrane prírody a krajiny na Slovensku je nesmierne aktuálne, užitočné, zmysluplné. A sme presvedčení, že tie minimálne nároky na štátny rozpočet, ktoré, naopak, môžu byť vykompenzované zvýšením povedzme príjmov z pokút a podobne, ak táto stráž prírody bude adekvátne fungovať a ak sa jej autorita adekvátne zvýši, tak si myslíme, že tieto drobné obete určite sa nám mnohonásobne pozitívne vrátia v prípade prijatia tohto návrhu zákona. Ďakujem za pozornosť a apelujem na vašu podporu.
Osuský, Peter, poslanec NR SR (2016-04-20):
Ďakujem pekne, pán predsedajúci. Pán minister, vy ste nepochybne vzdelaný človek a prednes, ktorý ste predviedli mal, samozrejme, i také tie svoje bežné herecké grády. Ale ten úvod o zlom Mihálovi, ktorý povedal dôverčiemu občanovi, ktorý žije v pevnej ilúzii, že oligarchovia v tejto krajine nemajú vôbec miesto, ani tu žiadni nežijú, mi pripomína také niečo, ako keď sa ešte stále v Ježiška veriace dieťa dozvie od cynického spoluškôlkára u veľkárov, že to vlastne nie je žiaden Ježiško a že to sú rodičia. To znamená, ten taký náboj, ktorý ste tomu dali, akože tu niečo absolútne vymyslené, z luftu chytené prezentuje ako pravdu, je proste nieže mimo realitu, ale mimo vašu mentálnu úroveň. Jako kolegovia, ktorí vykrikovali na pána poslanca Baránika, iste, aj keď sa budú brániť tým, že boli voľby tajné, ale oni si tie voľby ako tajné vždy odhlasovali, volili Trnku. Trnka je nepochybne totálne nič do spoločného nemajúci s oligarchami, akurát ten Glance House bola taká drobnosť. Opäť sa ozvú výkriky: „A Sulík sa s ním rozprával!“. Áno, Sulík sa s ním rozprával, ale nepredával a nerobil zlodejiny. To znamená, že tie reči o neexistentných oligarchoch, o tom, že sa tu strápňoval inak nepochybne inteligentný a bystrý chlap minister Borec kvôli Váhostavu, kvôli tomu, aby sa z verejných zdrojov zatiahli sekery oligarchu, to tiež je vymyslené? To, že tu fungujú orgány činné v trestnom konaní tak, že porovnanie cien v Uherskom Hradišti je neprijateľné, hoci všetky lieky kótujeme na druhú najnižšiu úroveň v porovnaní s celou Európou? A nevadí... (Prerušenie vystúpenia časomerom.)
M. Dzurinda, predseda vlády SR: (2001-10-25):
Súčasný stav je jednoznačne nespravodlivý a nesolidárny práve voči najchudobnejším vrstvám našej spoločnosti. Dovolím si povedať aj takú suchú vetu. Taká zjednodušená fráza, že súčasné štúdium máme bezplatné, je podľa môjho názoru iba fikciou. Naopak, pravdou je, že vysokoškolské štúdium je veľmi drahé a nákladné a že na jeho financovaní sa v súčasnosti prakticky rovnakou mierou prostredníctvom štátneho rozpočtu podieľajú všetci daňoví poplatníci bez ohľadu na výšku ich príjmov. A nepovažujem za sociálne spravodlivé, ak rovnako dotujeme tento systém bez ohľadu na to, aké máme platy, bez ohľadu na to, aké máme príjmy. Záverečná poznámka k vašej otázke znie asi tak, že viac spravod-livosti vo financovaní vysokoškolského systému znamená predovšetkým stransparentnenie hodnoty vysokoškolského štúdia a zavedenie veľmi jasného, adresného systému štipendií, finančnej pomoci a podpôr tam, kde je takáto podpora odôvodnená. Znamená to dať šancu vysoko-školského štúdia všetkým, ktorí oň majú záujem a majú na to dostatočné osobné predpoklady. Znamená to dať konečne šancu vysokým školám dôstojne sa vyrovnať s trendom, ktorý, myslím si, je napríklad v Európskej únii už dávno štandardom. Toľko, pán poslanec.
Glenda, Tibor, poslanec NR SR (2019-05-16):
Ďakujem pekne. Vážený pán predsedajúci, v rozprave vystúpil pán poslanec Heger a pán poslanec Dostál. Procedurálne návrhy neboli podané, preto, prosím, dajte hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Martvoň, Anton, poslanec NR SR (2012-09-19):
Ďakujem pekne za slovo, pani Erika. Rišo, no ja v podstate by som reagoval na teba v tom zmysle, povedal si, budem citovať: „Ľudia, ktorí s tým robia a vidia do toho, tak sú proti.“ No, ja chápem, že sú proti, lebo v podstate mnohí z nich, česť výnimkám, ale mnohí z nich zneužívajú ten systém. Ďalej si povedal, že keď teda tie centrá voľného času fungujú poctivo, tak sa ich to dotkne. No, môj názor je taký, že pokiaľ centrá voľného času fungujú poctivo a sú tam fakt ľudia, ktorí to myslia s deťmi vážne, tak to vidí aj tá obec alebo tá samospráva a nič rušiť nebude, dokonca to bude podporovať. Ja si neviem predstaviť starostu alebo obecných poslancov, ktorí by potom zlikvidovali takéto CVČ-čka len z toho dôvodu, že to dobre funguje. Však by išli sami proti sebe a proti voličom. Ja v tomto návrhu vôbec nevidím problém, lebo dovolím si upozorniť, že bolo to práve počas reformy bývalých Dzurindových vlád, kedy sa samospráve zverilo teda zriaďovateľstvo škôl a už aj v súčasnosti cez VZN-ká samospráva rozhoduje o financovaní škôl. A keď nie je problém pritom, keď rozhoduje v súčasnosti samospráva cez VZN-ká o financovaní škôl, tak nevidím, prečo by mal byť problém, keď bude samospráva cez VZN-ká rozhodovať aj o financovaní CVČ a o ich zriaďovaní. Ja v tom problém nevidím, však už tá samospráva má skúsenosti s tými školami, tak prečo by nemala zvládnuť potom fungovanie a zriaďovanie a financovanie centier voľného času? A nehovoriac o tom, že samospráva je tiež kontrolovaná NKÚ a nakladanie financií kontroluje Najvyšší kontrolný úrad. Čiže ja v tom vôbec problém nevidím a myslím si, že diskutujeme tu o niečom, čo v podstate ani nemusíme, lebo všetci hovoríme, že samospráva je schopná. Tak ja nevidím v tom problém. Máme tam poslancov každý. A občania tých poslancov vedia odchytiť v obci, a keď im zrušili do CVČ, tak si to vedia s nimi vydiskutovať, alebo keď chcú zriadiť ďalšie CVČ, tak si to vydiskutujú so samosprávou. (Prerušenie vystúpenia časomerom.)
Figeľ, Ján, podpredseda NR SR (2013-09-06):
S ďalšou faktickou poznámkou Anton Martvoň. Nech sa páči.
K. Tóthová, poslankyňa: (2001-09-19):
I. Presperín, podpredseda NR SR: Ďakujem. Pán poslanec Jarjabek.
Krúpa, Juraj, poslanec NR SR (2022-03-22):
Pán predseda, dajte hlasovať o návrhu zákona ako o celku s odporúčaním gestorského výboru schváliť v znení pozmeňujúcich a doplňujúcich návrhov.
B. Bugár, podpredseda NR SR: (2005-06-28):
L. Martinčeková, poslankyňa: Ďakujem za slovo, pán predsedajúci. Ja by som chcela tiež reagovať na vystúpenie pána poslanca Fica. Pozorne som sledovala ja predchádzajúce jeho vystúpenie a chcela by som mu povedať, čo keby sa pozrel sám na seba. Ako chce vysvetliť svojim voličom, že vlastní miliónové majetky, vozí sa na drahých autách. Do pozornosti chcem dať aj jeho stretnutia, napríklad so známym privatizérom Vladimírom Poórom, ako túto skutočnosť chce vysvetliť občanom a svojim občanom. Na jednej strane kritizuje privatizáciu a na strane druhej jeho priateľmi sú najväčší privatizéri, pán Fico, nehnevajte sa, ale z môjho pohľadu váš prejav bol o tom, že vodu kážete a víno pijete. Pán premiér správne povedal, že ste obyčajný populista, s tým musím súhlasiť. A na záver, veď už ponúknite našim občanom lepšiu alternatívu, na čo čakáte? Ešte by som chcela reagovať na pána poslanca Číža, ktorý povedal...
M. Číž, podpredseda NR SR: (2008-10-30):
(Hlasovanie.) Prítomných 137 poslancov, za návrh 137 poslancov. Tieto návrhy zo spoločnej správy sme schválili.
Hort, Milan, podpredseda NR SR (2011-02-01):
Skončili ste, pán poslanec?
Laššáková, Jana, podpredsedníčka NR SR (2014-02-06):
Nebudem sa s vami hádať. Naozaj nebudem sa s vami hádať.
Kažimír, Peter, podpredseda vlády a minister financií SR (2012-12-05):
Ďakujem veľmi pekne. Dámy a páni, predkladaným návrhom zákona sa ruší Kompetenčné centrum finančných operácií, ktoré ako preddavková organizácia napojená na rozpočet Finančného riaditeľstva Slovenskej republiky zabezpečovalo administratívnu a informatickú podporu. Rád by som dodal, že aj zväčša nezabezpečovalo, bohužiaľ, informatickú podporu orgánov Finančnej správy. A jeho kompetencie sa presúvajú na Finančné riaditeľstvo Slovenskej republiky. V súvislosti s týmito zmenami sa navrhujú zmeniť aj vybrané právne predpisy. Ďalej sa navrhuje presunúť sídlo Finančného riaditeľstva Slovenskej republiky do Banskej Bystrice, rozšíriť územnú pôsobnosť daňového úradu pre vybrané daňové subjekty na celé územie Slovenska a presunúť Správu informačných systémov finančnej správy na ministerstvo financií. Rovnako sa navrhuje zrušiť zákon o finančnej správe s cieľom posúdiť opodstatnenosť zlúčenia daňových úradov a colných úradov. Mám na mysli úplne zlúčenie týchto dvoch inštitúcií. Obsahom pozmeňujúceho návrhu schváleného vo výboroch, ktorý som zachytil, bolo hlavne rozšírenie kompetencie colníkov odhaľovať trestné činy týkajúce sa dane z pridanej hodnoty, a to nielen pri dovoze. Ďakujem veľmi pekne.
Bugár, Béla, podpredseda NR SR (2017-06-20):
Na vystúpenie pani poslankyne s faktickými štyria. Pán poslanec Boris Kollár, nech sa páči.
Pčolinský, Peter, podpredseda NR SR (2023-03-14):
Otváram rozpravu, do rozpravy som dostal jednu písomnú prihlášku, za klub OĽANO pani poslankyňa Eva Horváthová. Pani navrhovateľka, chcete vystúpiť predtým, alebo až po nej? (Reakcia navrhovateľky.) Predtým, hej? Nech sa páči, máte slovo.
Raši, Richard, poslanec NR SR (2010-10-14):
Ďakujem pekne. Ja len veľmi krátko po tomto demagogickom príhovore mladého proletára. Chcem povedať, že všetky východiská, s ktorými sme sa od roku 2006 museli stretnúť, a ktoré sme museli riešiť, boli nastavené vládou, v ktorej bol aj pán poslanec Novotný, bol v tom čase členom parlamentu, keď sa naozaj všetky činnosti, ktoré nemocniciam prinášali zisk, rozdali ako trafiky a vlastne pripravili podmienky na ďalšie zadlžovanie nemocníc. A chcel by som upozorniť, že vláda Mikuláša Dzurindu a to striedanie vlád bolo v roku 2006, preto by bolo korektné používať údaje z roku 2006 a nie z roku 2005 a medzi platby, priame platby poistencov nezarátavať komodity, ktoré sa bežne kupujú v lekárni, a ktoré nemajú absolútne žiadny súvis s poskytovaním zdravotnej starostlivosti. Ďakujem.
Pellegrini, Peter, predseda NR SR (2015-12-21):
S faktickými poznámkami piati kolegovia. Končím možnosť prihlásiť sa s faktickou poznámkou. Ako prvá pani poslankyňa Žitňanská.
Baránik, Alojz, poslanec NR SR (2021-09-16):
(Spravodajca si išiel po hlasovaciu kartu.) Pardon. Ďakujem, pán predseda. Prosím, pán predseda, aby ste dali hlasovať o tom, že Národná rada prerokuje vládny návrh zákona v druhom čítaní.
Kollár, Boris, predseda NR SR (2023-05-18):
Prosím, prezentujme sa a hlasujeme.
Zajac, Pavol, poslanec NR SR (2015-07-02):
Vážený pán kolega Susko, ja si vaše vystúpenia v pléne Národnej rady pomerne vážim. Ale dnešné vystúpenie, to neboli vaše myšlienky. Toto vystúpenie vám napísal niekto, podľa mňa buď z Úradu pre verejné obstarávanie, alebo z ministerstva vnútra. Podľa mňa to bola poradkyňa pána ministra Kaliňáka pani Behrová. Bolo to aj vidieť na spôsobe, na forme, ako ste to prednášali. A myslím si, že to neboli vaše myšlienky. Stihli ste si kopnúť vo svojom vystúpení aj do mňa. A kritizujete ma za to, že hranicu, odkedy budú musieť samosprávy používať elektronické trhovisko, navrhujeme na hranicu 10-tisíc eur. A kritizujete, že by sa vôbec nemala navrhovať. Ale vaši poslanci navrhujú dvihnúť na 5-tisíc eur. Tak chcete tú hranicu dvíhať, alebo nechcete? Tak sa vyjadrite jasne. Lebo inak ste nám tu celý čas čítali z papiera niečo v tom zmysle, že konečných užívateľov výhod tých predražených tendrov, stámilióny, ktoré odchádzajú pre schránkové firmy, že sa to vlastne nedá ani riešiť. Toto bol zmysel vášho vystúpenia, mimo toho, čo ste si kopli do mňa. Lebo limit na elektronické trhovisko nie je meritom tohto návrhu zákona. Meritom tohto návrhu zákona malo byť riešenie konečných užívateľov výhod v biznise so štátom. To, čo občanom Slovenska, aj mne osobne, aj ďalším vadí, že tu cez predražené tendre odchádzajú stámilióny neznámym vlastníkom na Malte, Cypre, Paname a podobne. A slovenský občan ani nevie, kto je za nimi. A my sme presvedčení, že sú za nimi slovenskí občania, ktorí takto sa len skrývajú v daňových rajoch.
Paška, Pavol, predseda NR SR (2013-10-17):
(Hlasovanie.) 143 prítomných, 80 za, 62 sa zdržalo, 1 nehlasoval. Návrh na tieto body sme schválili.
Sloboda, Vladimír, poslanec NR SR (2016-12-06):
Ďakujem. Áno, presne niečo podobné, ako teraz hovoril pán Viskupič, tak niečo podobné som tak isto chcel uviesť, že vlastne pôvodní predkladatelia teraz vlastne dodatočne precizujú vlastne svoj pôvodný návrh. Takže naozaj je to pravda, že chýbala poriadna diskusia, odborná k tejto téme, takže to, čo uviedol aj Miro Ivan vo svojom príspevku, naozaj takéto niečo malo predchádzať tomu, aby vôbec bol prijatý takýto zákon, lebo potom tu riešime takéto nedostatky dodatočne niekoľkými pozmeňovákmi. Ja len chcem uviesť, že pri predkladaní návrhu pán predkladateľ prečítal k tomu čl. 1, poznámka pod čiarou 3b) nie je § 139, ale 139b, čítal 139, takže je to trošku rozdiel oproti tomu návrhu, ktorý predkladá. Takisto poprosím, aby dopracovali svoj návrh o tie formality typu, že mu chýbajú tam dvojbodky, chýbajú im tam niektoré slová v nadpise, respektíve v texte, čo mňa však zarazilo, samozrejme, v tom bode č. 2, kde sa predmetom poplatku zarazuje stavba, ktorej uskutočnením vznikne nová alebo ďalšia podlahová plocha a je tam dôležité tie slová v nadzemnej časti stavby. To znamená, že sa tu nebavíme o celej stavbe, tak ako doteraz, tak tu už sa zavádza nové slovíčko, takže aby tu naozaj zase pre zmenu nevznikli ďalšie pochybnosti o texte. Som rád, že sa dalo za pravdu tomu Mirovi Ivanovi pri tých dôležitých slovách: „je možné použiť poplatok“ na „sa použije“, pretože tu sa dostalo do debaty to, že vlastne je to právnicky predsa ošetrené a nakoniec sa to tu aj tak ošetruje presne tak, ako navrhoval. Takže vidím, že predsa len mal pravdu, takže to sa tu mýlili niektorí poslanci. Mňa mrzí, že v rámci rozpravy nezaznelo, respektíve v rámci predloženia návrhu nezaznelo detailnejšie, prečo sa nahrádza číslo 10 číslom 3 a tak isto dôvody, prečo je znížený o 60 m2... (Prerušenie vystúpenia časomerom.)
Beblavý, Miroslav, poslanec NR SR (2017-09-05):
Ďakujem pekne kolegovi Hegerovi. Mal samozrejme pravdu v tom, čo povedal. Ja by som možnože ešte doplnil, že pokiaľ ide o transparentnosť prostriedkov, verejných financií, že napríklad na Ukrajine, ktorú tradične nepovažujeme za nejaký vzor v oblasti transparentnosti verejných financií, majú zákon, podľa ktorého všetky transakcie zo štátnej pokladnice sú na internete. Okrem tých, ktoré samozrejme sa týkajú fyzických osôb, teda dávky, dôchodky a podobne, tam samozrejme je to anonymizované, ale všetky ostatné sú zverejňované normálne výpisy. My sme išli pomerne ďaleko tým smerom, lebo ak si vezmeme zverejňovanie zmlúv a faktúra objednávok, tak to je do veľkej miery to isté, ale nie úplne to isté, pretože práve ak niečo nie je cez faktúru, objednávku alebo je to v nejakom takom režime, vie sa to tomu vyhnúť. Takže je to na zváženie, či to ešte nepotiahnuť ďalej. Ale možno za ešte dôležitejšie považujem to, čo sa aj teraz debatuje, a to je otázka možnosti skontrolovania alebo, by som povedal, napadnutia utajovania. Lebo máme príklad aj tuto z rezortu financií, kde zmluvy Finančnej správy so spoločnosťou, myslím, že sa volá Alexis, sa utajovali a teda tie zmluvy boli uzatvárané úplne mimo režimu verejného obstarávania. Navyše za veľmi takých pofidérnych okolností. Ja opäť musím oceniť, že keď som to napísal ministrovi financií, tak vyriešil to, že sme k tým zmluvám mali prístup, ale teda za utajovaného režimu, takže človek si ich nemohol žiadnym spôsobom, s nimi ďalej pracovať, ale aspoň ich mohol vidieť. A práve preto, že som ich videl, viem, že v tých zmluvách nebol žiadny dôvod ich utajovať a bol to naozaj obranný krok Finančnej správy. A myslím v tom zmysle, že tam neboli žiadne autorské práva alebo tajné skutočnosti a že to bola skôr snaha utajiť určitý biznis, čo sa aj podarilo, keďže médiá, novinári nikdy nemohli tento biznis rozoberať. Takže mali by sme mať mechanizmus, ktorým takéto svojvoľné utajovanie by sme vedeli napadnúť a zrušiť, a mnohých krajinách existuje, u nás zatiaľ nie. Takže toto je určité téma, ktorá sa samozrejme sa netýka len verejných financií, ale aj v oblasti verejných financií sme videli, že by bola potrebná. Ďakujem.
Hrnčiar, Andrej, podpredseda NR SR (2019-05-09):
Pán poslanec Dostál.
Taraba, Tomáš, poslanec NR SR (2020-03-25):
Ďakujem za slovo. Na svojho predrečníka, by som chcel ešte doplniť, my na Slovensku dnes máme ústavný zákon 227 o bezpečnosti štátu aj v čase, ktorý reguluje, čo štát môže a nemôže robiť vo výnimočnom stave, v čase núdze, a tam taxatívne v bode 5 je vymedzené, čo štát môže a čo je oprávnený robiť, a zber metadát tam nie je nikde spomenutý. Takže ak ste chceli zber metadát robiť, tak nad tým je ústavný zákon, ktorý ste mali opraviť v tomto čl. V,  a tým pádom tu vytvárate dneska veľmi šedú zónu, do ktorej sa dostávame, keď sa o ľuďoch budú zberať dáta, s ktorými oni nedali súhlas, ani nemáte žiadnu autoritu, ktorá ten súhlas mohla vydať. Ďakujem.
Laššáková, Jana, podpredsedníčka NR SR (2014-03-25):
Pani poslankyňa Vitteková, nie je prítomná. Nech sa páči, pani poslankyňa Ritomská, máte slovo.
Senko, Ján, poslanec NR SR (2015-11-11):
Prosím, otvorte rozpravu.
Danko, Andrej, predseda NR SR (2018-09-18):
Ďakujem, pán poslanec. Ešte pán Beblavý.
Laššáková, Jana, podpredsedníčka NR SR (2013-12-05):
Nech sa páči, pán poslanec Záhumenský.
Laššáková, Jana, podpredsedníčka NR SR (2014-02-05):
S reakciou pán poslanec Mihál. Nech sa páči.
Bugár, Béla, podpredseda NR SR (2017-09-06):
Ďakujem pekne, nech sa páči, prezentujme sa a hlasujme o skrátení lehoty. (Hlasovanie.) Prítomných 138 poslancov, za 91, proti 14 a 33 poslancov sa zdržalo hlasovania. Nech sa páči, lehoty sme skrátili, môžme pristúpiť k jednotlivým bodom.
M. Číž, podpredseda NR SR: (2007-12-07):
Pán minister, máte slovo. F. Kašický, minister obrany SR: Dovoľte mi tri krátke poznámky. Práve týmto návrhom a celkovou našou politikou k vysielaniu našich príslušníkov ozbrojených síl do zahraničných misií, kde i na základe rozhodnutia vlády sa v budúcnosti práve budeme podieľať na troch hlavných operáciách, ako je Afganistan, Cyprus a Balkán podľa nášho členstva, či už je to v Severoatlantickej aliancii, v Európskej únii a v Organizácii Spojených národov sa práve stávame dôveryhodným. Boli sme jedna z mála krajín, ktorá v Holandsku na rokovaní ministrov obrany členských krajín NATO deklarovala posilnenie našej účasti v Afganistane. Čo sa týka akejsi rozdrobenosti, my reagujeme na požiadavky, ktoré boli definované jednotlivými operačnými veliteľmi, napríklad, ak hovoríte o tých piatich, ktorí sú v operačných tímoch, je to na základe aj ich odporúčania, pretože my nestaviame samostatný tím, či už je to provinčný, rekonštrukčný, alebo výcvikový, ale my tam dávame našich príslušníkov podľa požiadaviek a podľa špecializácií, ktoré sú požadované. Práve na základe toho, že sme mali veľmi dobré skúsenosti z pôsobenia našich zdravotníkov v Libanone,  boli sme požiadaní, aby sme takéto dva vycvičené chirurgické tímy poskytli i pre nemocnicu, ktorá by mala byť pod českým velením v Kábule. Práve týmto a tieto návrhy boli odkonzultované i v rámci NATO a táto deklarácia, s ktorou sme prišli, bola absolútne privítaná. A tá dôveryhodnosť spočíva v tom, že to, čo deklarujeme, vieme aj reálne splniť. Ďakujem pekne. Na túto záležitosť sa reálne pozriem, pripravíme špeciálny návrh. Nie, nie, to už ako, do toho by som nešiel. (Reakcie z pléna.) Áno, áno, to som nechcel tak povedať otvorene ohľadne dobrovoľného vojenského cvičenia, ale pripravíme vám návrh a predložíme ho, pán poslanec. Ďakujem pekne.
Heger, Eduard, poslanec NR SR (2019-09-17):
Ďakujem veľmi pekne. Pán predsedajúci, kolegyne, kolegovia, vystupoval som k tomuto návrhu aj v prvom čítaní a poukazoval som na to, že vlastne predkladaný návrh zákona na zmenu fungovania rodičovského príspevku ide rozdeliť ľudí na dve skupiny. Tých, ktorí budú mať vyššiu sumu 370 eur a tí, ktorí dostanú nižšiu sumu. Je to taký zaujímavý, zaujímavý fenomén z môjho pohľadu, keď sa pozrieme na to, ako fungoval rodičovský príspevok doteraz. Osobne v tom vidím ten predvolebný marketingový populizmus v zmysle, že chceme, inšpirujeme sa rodinnou politikou ostatných strán, pretože o rodičovskom príspevku tu my napríklad hovoríme od začiatku volebného obdobia. Pamätám si aj vlastne celú tú vašu dilemu, ktorú ste mali... (Prerušenie vystúpenia predsedajúcim.)
Lukša, Michal, poslanec NR SR (2015-02-10):
Ďakujem za slovo. Vážený pán predsedajúci, vážený pán minister, vážené kolegyne a kolegovia, dovoľte mi, aby som predniesol spoločnú správu výborov Národnej rady o prerokovaní Zamerania zahraničnej a európskej politiky Slovenskej republiky na rok 2015. Návrh pridelil predseda Národnej rady svojím rozhodnutím č. 1348 z 30. decembra 2014 na prerokovanie Výboru Národnej rady Slovenskej republiky pre európske záležitosti a Zahraničnému výboru Národnej rady Slovenskej republiky. Za gestorský výbor určil Zahraničný výbor Národnej rady Slovenskej republiky. Výbor pre európske záležitosti uznesením z 27. januára 2015 č. 151 a zahraničný výbor uznesením z 27. januára 2015 č. 129 odporúčajú Národnej rade zobrať predmetný materiál na vedomie. Gestorský výbor na základe stanovísk výborov vyjadrených v ich uzneseniach a stanovísk poslancov gestorského výboru odporúča Národnej rade zobrať predmetný materiál na vedomie. Spoločná správa výborov Národnej rady Slovenskej republiky o prerokovaní Zamerania zahraničnej a európskej politiky Slovenskej republiky na rok 2015, tlač 1338a, bola schválená uznesením Zahraničného výboru Národnej rady Slovenskej republiky č. 130 z 27. januára 2015. Týmto uznesením ma výbor poveril plniť úlohy spoločného spravodajcu. Toľko, prosím, pán predseda, spoločná správa, prosím, aby ste otvorili rozpravu k tomuto bodu.
Raši, Richard, poslanec NR SR (2020-04-01):
Ďakujem pekne. Výbor pre nezlučiteľnosť funkcií bude zasadať zajtra o 8. hodine ráno štandardne oproti výboru, oproti nášmu výboru. Ďakujem.
Grečková, Lea, poslankyňa NR SR (2014-07-09):
Pán predseda, prosím, dajte hlasovať o bode 2 s odporúčaním gestorského výboru schváliť.
B. Bugár, podpredseda NR SR: (2006-03-15):
(Hlasovanie.) Prítomných je 121 poslancov, za 119, zdržali sa 2. Konštatujem, že tento návrh pána poslanca Abelovského sme schválili. Nech sa páči. J. Cuper, poslanec: Takže, vážený pán predsedajúci, dajte hlasovať o návrhu zákona ako o celku.
Jurinová, Erika, podpredsedníčka NR SR (2014-12-11):
Ďakujem pekne, pán poslanec. Dávam slovo pánovi spravodajcovi, ktorého určil navrhnutý gestorský ústavnoprávny výbor, poslancovi Miroslavovi Kadúcovi. Nech sa páči.